P6_TA(2006)0511

Bulgária csatlakozása

Az Európai Parlament állásfoglalása Bulgária Európai Unióhoz való csatlakozásáról (2006/2114(INI))

Az Európai Parlament,

- tekintettel 2005. április 13-i hozzájárulására a Bolgár Köztársaság európai uniós tagságra irányuló kérelméhez [1],

- tekintettel a Bolgár Köztársaságnak és Romániának az Európai Unióhoz történő csatlakozásáról szóló, 2005. április 25-én aláírt szerződésre [2] (a csatlakozási szerződés),

- tekintettel a csatlakozási tárgyalások megkezdése óta Bulgáriáról készített számos állásfoglalására és jelentésére,

- tekintettel a Bulgária csatlakozási felkészültségének állapotáról szóló rendszeres bizottsági jelentésekre, különösen a "Monitoring jelentés Bulgária és Románia EU-csatlakozási felkészültségének állapotáról" című, 2006. szeptember 26-i jelentésre (COM(2006)0549),

- tekintettel eljárási szabályzata 45. cikkére,

- tekintettel a Külügyi Bizottság jelentésére, valamint az Állampolgári Jogi, Bel-és Igazságügyi Bizottság és a Nőjogi és Esélyegyenlőségi Bizottság véleményére (A6-0420/2006),

A. mivel a Parlament örömmel fogadja a Bizottságtól és a Tanácstól érkező megerősítést, miszerint Bulgária kellőképpen készen áll arra, hogy 2007. január 1-jén csatlakozzon az Európai Unióhoz;

B. mivel Bulgária 1995. december 14-én kérte felvételét az Európai Unióba, 1997. július 16-án kapott hivatalos tagjelölti elismerést, 2000. február 15-én kezdte meg a tárgyalásokat, 2004. december 14-én sikeresen zárta a csatlakozási tárgyalásokat, és 2005. április 25-én aláírta és ratifikálta a csatlakozási szerződést; és mivel Romániával együtt befejezik az előző és egyben történelmi ötödik EU-bővítést;

C. mivel a reformok iránya, sebessége és üteme következetes volt, és a modernizációs folyamatokat önmagukban is -nem csak az EU-csatlakozás előfeltételeként -hasznosaknak kell tekinteni az ország számára,

D. mivel Bulgáriának az átalakulási folyamat során nyújtott hatalmas teljesítménye maradéktalan elismerést érdemel, és elsősorban az ott élő embereket illeti meg, akik nagy türelemmel viselték a páratlanul drasztikus politikai és gazdasági átalakítást;

E. mivel -mint sok más tagállamban -a reformfolyamat Bulgáriában is folytatódni fog sok évvel a csatlakozás után, azonban van egy-két olyan kiemelt terület, ahol elképzelhető, hogy kísérő intézkedésekre lesz szükség a menetrend betartása érdekében;

F. mivel a nemzeti kormányok jogában áll, hogy a csatlakozási szerződésben megengedett átmeneti intézkedések és egyéb felhatalmazások révén döntsenek a migrációs kérdésekről, úgymint a munkavállalók szabad mozgásának korlátozásáról; felismerve, hogy a néhány tagállamban az EU-bővítéstől függetlenül is létező kaotikus menedékjogi és bevándorlási politikák miatt ez a kérdéskör aggodalomra ad okot,

1. gratulál Bulgáriának és üdvözli 2007. január 1-i csatlakozását; örömmel várja, hogy megérkezzen az Európai Parlamentbe a 18 bolgár képviselő, valamint üdvözli a bolgár biztost és más tisztviselőket, akik az EU-intézményekben fognak dolgozni, és elismeréssel szól a 2005 szeptembere óta az Európai Parlamentben tevékenykedő bolgár megfigyelők munkájáról;

2. gratulál a Bizottság Bővítési Főigazgatóságának a professzionális és elkötelezett módon folytatott monitoring-tevékenységéért, különösen amelyet az elmúlt évben a csatlakozás közeledtével felgyorsuló folyamat kapcsán végzett, és üdvözli Bulgária felkészültségéről készített kiegyensúlyozott értékeléseit;

3. üdvözli a 2006. október 29-i elnökválasztás eredményét; bátorítja az elnököt, hogy tartson ki Európapárti irányvonala, és az ez irányvonallal járó szükséges reformok mellett; sajnálattal veszi tudomásul ugyanakkor, hogy a választásokon határozott Európa-ellenes erők mutatkoztak meg, és felhívja az elnököt, hogy második ciklusa alatt szenteljen figyelmet azon bolgár polgárok félelmeinek, akik kritikusan lépnek fel Bulgária EU-csatlakozásával szemben;

4. utal azokra a területekre, ahol további fejlődésre van szükség; rámutat arra, hogy továbbra is kézzelfogható eredményekre, valamint olyan biztosítékokra és kísérő intézkedésekre van sürgős szükség, amelyek szükség esetén orvosolni tudják a továbbra is fennálló hiányosságokat; felhívja a bolgár hatóságokat, hogy késedelem nélkül és hatékonyan járjanak el annak érdekében, hogy ilyen intézkedésekre csak korlátozott mennyiségben legyen szükség, ragaszkodik ahhoz, hogy a Parlament továbbra is részt vegyen a fejlemények figyelemmel kísérésében, és kitart amellett, hogy a Bizottság a biztonsági záradék alkalmazásának bármilyen szintű mérlegelésébe teljes mértékben vonja be a Parlamentet, mivel a Bizottság elnöke beleegyezett a Parlament bevonásába a csatlakozási feltételekről szóló okmány 39. cikke szerinti -a csatlakozás 2008-ra történő elhalasztásáról szóló -biztonsági záradék alkalmazása esetén;

5. sürgeti a csatlakozási szerződés mihamarabbi ratifikálását a fennmaradó tagállamok részéről;

A politikai kritériumok

6. ragaszkodik a minimális átláthatósághoz minden szektorban, beleértve a privatizációs folyamatokat, a pályázati eljárásokat és a közbeszerzéseket, a közszolgálati és bírói kinevezéseket és előléptetéseket, valamint az igazságszolgáltatási folyamat összes fázisában azért, hogy biztosítani lehessen a felelősségteljes kormányzást, a hatékonyságot és a köz bizalmának elnyerését;

7. a bolgár ombudsman szerepének erősítésére szólít fel azért, hogy korrigálni lehessen az adminisztratív tévedéseket és fel lehessen lépni a korrupció ellen, így javítva az intézményi gyakorlatok átláthatóságát;

8. méltatja a bel-és igazságügy területén tett kötelezettségvállalásainak teljesítése terén a bolgár hatóságok által kifejtett folyamatos erőfeszítéseket, valamint a szervezett bűnözés és a korrupció elleni küzdelem és az igazságszolgáltatás reformja terén tett lépéseket; intézkedések -úgymint a rendőrnyomozók alaposabb és jobb kiképzése a tárgyalás előtti szakasz tekintetében, a korrupcióellenes stratégia érintett szervek közötti jobb koordinációja, valamint a felügyelőségek intézményi kompetenciáinak megerősítése a közigazgatásban -hathatós életbe léptetését várja, és azt, hogy ezeknek kézzelfogható és érzékelhető eredménye lesz, beleértve a súlyos bűncselekmények elkövetőinek vád alá helyezését és elítélését;

9. a védintézkedési mechanizmusok életbe lépésének elkerülése érdekében reméli, hogy a Bizottság legutóbbi monitoring jelentésében megfogalmazott elvárásokat időben és kimerítő módon teljesítik; arra szólít fel, hogy hatékonyabb módon történjen a szervezett bűnözésben részt vevő személyek azonosítása, büntetőeljárás alá vonása és vagyonuk elkobzása; a pénzmosás üldözése és a büntetések végrehajtása terén mindenképpen kézzelfogható eredményeket vár;

10. üdvözli a rendőri és állambiztonsági erők szervezetében és irányításában az új belügyminisztériumi törvénynek köszönhetően bekövetkezett pozitív változásokat; a szervezett bűnözés, a korrupció -különösen a határokon -, a kábítószer-és emberkereskedelem üldözésére szakosodott különleges rendőri erők állományának bővítésére, valamint ezen erők fizetésének és munkakörülményeinek javítására, a kimagaslóan teljesítő tisztek gyors előléptetésére, valamint korszerű felszerelés biztosítására szólít fel; ugyanakkor kéri a tagállamoktól, hogy tegyenek felajánlásokat speciális kiképzésre és különleges szakértelemmel bíró rendőrtisztek kirendelésére a bolgár rendőrség számára azért, hogy segítséget nyújtsanak a nagy nyilvánosságot kapó, megoldatlan bűncselekmények felgöngyölítésében és a bűnszervezetek vezetői által folytatott tevékenységek visszaszorításában;

11. örömmel látja az új főügyész irányítása alatt az ügyészségi szervezetben tapasztalt változásokat, például a gyorsított eljárások bevezetését és a nyomozások idő előtti lezárásának elkerülése érdekében tett erőfeszítéseket; a belső fegyelmi vizsgálat alatt álló bírák elleni jogi szankciók életbe léptetésére, valamint az igazságszolgáltatást akadályozó, illetve az ügyeket nem megfelelő indokokkal lezáró ügyészek elleni határozott fellépésre szólít fel;

12. üdvözli a titkosszolgálati anyagok megnyitására vonatkozó döntést, amely a közbizalmat javító, valamint a múlttal való egyértelmű szakítást jelző intézkedés, és azt javasolja, hogy a hozzáférés feletti ellenőrzést köztiszteletnek örvendő tagokból álló, semleges bizottság gyakorolja;

13. megismétli felhívását a gyermekotthonokban, valamint a szellemi és testi fogyatékosoknak otthont biztosító intézményekben uralkodó rossz élet-és egészségügyi körülmények javítása iránt, felismerve, hogy a meglévő projektek és prioritások nem elégítik ki megfelelően az intézményekben lakók igényeit, ezért arra hív fel, hogy az intézményi ellátás problémáját kezeljék kiemelten fontos nemzeti szintű ügyként, és magasabb minőségi elvárásoknak megfelelő, az intézményi kereteken kívüli elhelyezésre irányuló alaposan átgondolt programokon keresztül, valamint a kohéziós alapok felhasználásával oldják meg az épületek, az életkörülmények és az ellátás átfogó és eredményes fejlesztését; megismétli a reformok előmozdítására irányuló felhívását az örökbefogadás gyakorlatára vonatkozó jogszabályok terén;

14. tudomásul veszi a romák beilleszkedésének előmozdítása érdekében tett lépéseket, és további, még összefogottabb erőfeszítésekre szólít fel annak érdekében, hogy nyelvtudásukat, a felsőoktatáshoz, a szakképzéshez és a munkalehetőségekhez való hozzáférésüket javítani lehessen, és hogy jobb egészségügyi ellátáshoz és családtervezési szolgáltatásokhoz juthassanak, támogatva őket ugyanakkor abban is, hogy tegyenek meg minden tőlük telhetőt a szélesebb társadalomba való beilleszkedés és a számukra felkínált lehetőségek kihasználása érdekében;

15. felhívja a Bizottságot, hogy a csatlakozás előtt és után szorosan kövesse nyomon Bulgária kötelezettségvállalásainak végrehajtását a kisebbségvédelem terén, és ezért vegye fel ezt a kérdést az újonnan létrehozott, csatlakozás utáni együttműködési és ellenőrzési mechanizmusba;

A gazdasági kritériumok

16. gratulál Bulgáriának rendületlen gazdasági fejlődéséért, amelynek eredményeként 6,1%-kal nőtt a GDP, növekedtek a reálbérek, csökkent a munkanélküliség (8,7%) és kiváló a közvetlen külföldi befektetések volumene; hangsúlyozza a körültekintő makrogazdasági politika és a strukturális reformok fontos szerepét a külkereskedelmi és a folyó fizetésimérleg-hiány stabilizálásában és csökkentésében, valamint a gazdasági növekedés és a foglalkoztatottság serkentésében;

17. arra szólít fel, hogy fokozott igyekezettel javítsák a bolgár mikrogazdasági feltételeket annak érdekében, hogy a privát szféra és különösen a KKV-k fejlődését átlátható jogi, adminisztratív és szabályozási struktúrák és rugalmasabb munkaügyi jogszabályok alapján serkentsék;

18. aggodalmát fejezi ki a külföldi befektetőket akadályozó láthatatlan korlátok fenntartása miatt; igen fontosnak tartja, hogy a pályázatok és a szabályozási intézkedések átláthatóak, semlegesek és könnyen követhetőek legyenek; sürgeti a bolgár kormányt, hogy kezelje az elhúzódó közigazgatási döntések problémáját, amely meghiúsíthatja a pozitív befektetői légkör kialakulását Bulgáriában; adókedvezmények bevezetését javasolja a bejövő beruházások serkentése érdekében, valamint a köztisztviselők és az üzleti szféra közötti jobb kommunikáció és nyitottság előmozdítását sürgeti;

A közösségi vívmányok

19. gratulál a bolgár hatóságoknak, hogy a mezőgazdasághoz kapcsolódó bonyolult teendők széles körét sikerült majdnem teljesen befejezniük; méltatja a legszigorúbb követelményeknek való megfelelést követelő élőállat-kereskedelem és állatjólét -például az állatok szállítása és levágása, valamint az állati melléktermékek kezelése -terén elért jelentős fejlődést; hangsúlyozza annak fontosságát, hogy az állatihulladék-feldolgozó rendszer a csatlakozáskor teljesen működőképes legyen, és elvárja e követelmény teljesítését; felszólít arra, hogy hozzák működőképes állapotba a határállomásokon létrehozandó ellenőrző állomásokat, és tegyenek meg mindent a közönséges sertésvész és egyéb, különösen a közegészséget vagy az élelmiszerellátást esetlegesen veszélyeztető állatbetegségek visszaszorítása érdekében;

20. ragaszkodik ahhoz, hogy Bulgária a legmagasabb szintű repülőtéri és repülőgép-biztonsági normákat vezesse be, mivel a terrorista fenyegetettség természetéből adódóan egy ország biztonsági eljárásaiban fennálló hiányosságok egy másik ország megtámadásához vezethetnek; sürgeti, hogy mihamarabb gondoskodjanak a légi alkalmasság megállapítása, a repülőgépek karbantartása, a működési gyakorlatok és a repülőszemélyzet alkalmasságának megállapítása során fellépő hiányosságok pótlásáról,

21. ismételten felhívja a Tanácsot és a Bizottságot, hogy biztosítsa, hogy Bulgária eleget tegyen a tagállamok parlamentjei által ratifikált csatlakozási szerződés 30. cikkében foglalt kötelezettségeinek, ami a kozloduji erőmű 3-as és 4-es blokkja leállításának időpontját illeti; felhívja az EU intézményeit, hogy tartsák be ígéreteiket a kozloduji erőmű leállításáért a 2007-2008 közötti időszakban Bulgáriának fizetendő 210 millió eurós támogatást illetően;

22. hangsúlyozza az EU-s alapok megfelelő kezelésének és felügyeletének fontosságát annak érdekében, hogy a bürokrácián kívüli személyek számára is érthető és kezelhető eljárásokon keresztül biztosítani lehessen a pénzkezelés és a felhasználás helyességét;

23. rámutat arra, hogy azokban az esetekben, ahol a csatlakozást követő első három évben lehetőség nyílt ideiglenes intézkedések meghozatalára, a legutóbbi csatlakozási körben a hasonló intézkedéseket az összes érintett fél javára alkalmazták; kifejezi azon kívánságát, hogy ezeket a mechanizmusokat csak egyedi területekre alkalmazzák; rámutat arra, hogy az EU politikáinak helyes működését biztosító megfelelő intézkedések csak akkor oldhatók fel, ha a Bizottság által meghatározott teljesítménymutatóknak teljes mértékben eleget tesznek;

24. gratulál Bulgáriának a regionális és a nemzetközi stabilitás és biztonság elérésében vállalt szerepéhez - különösen a NATO tagjaként -, és a katonai létesítmények használatáról az USA-val kötött megállapodását a transzatlanti szövetségnek való elkötelezettsége kézzelfogható jelének tekinti;

25. további támogatásáról biztosítja a Líbiában 1999 óta fogva tartott bolgár nővéreket és palesztin orvost; követeli, hogy a folyamatban lévő újratárgyalást gyorsítsák fel és fejezzék be megfelelő módon, és hogy a líbiai hatóságok megfelelőképpen kompenzálják ezeket az ártatlan embereket az elszenvedett szörnyűségekért;

*

* *

26. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, valamint a Bolgár Köztársaság kormányának és nemzetgyűlésének.

[1] HL C 33. E, 2006.2.9., 409. o.

[2] HL L 157., 2005.6.21., 11. o.

--------------------------------------------------